
Pupillakövetés megvalósítása egereket vizuálisan stimuláló rendszerben

Kulcsszavak: pupillakövetés; egér; vizuális stimuláció
Az idegrendszer komplex működésének megértésében jelentős szerepet játszik a látás mechanizmusának vizsgálata, melynek az egér elterjedten alkalmazott modellállata. Kutatócsoportunk olyan vetítőrendszert dolgozott ki, amely egy speciális vetítőlencse, megfelelő méretű képernyő és a szemtől kis távolságot biztosító mechanika kombinációjával az egér látóterét a vetített képpel teljesen kitölti. Kutatásom célja ezen rendszer kiegészítése a pupilla követésével. A pupilla méretét a fényviszonyokon túl a kognitív állapot is befolyásolja, ezért megfigyelése információt biztosíthat a vizuális stimuláció alatt fellépő agyi háttérfolyamatokról. A mért adatokból kiszámítható a tekintet iránya is [1], ami a vetítés szoftveres pontosításához járulhat hozzá.
A pupillakövetéshez szükséges szoftver alapjául az Arvin és munkatársai által fejlesztett, nyílt forráskódú „EyeLoop” [2] szolgált. A Python implementációjú szoftver vektorizált módszerrel képes a pupilla valós idejű detektálására. A programba a hatékonyabb működés érdekében további funkciókat integráltam, valamint kiegészítettem, hogy támogassa az általunk választott Thorlabs Zelux kamerát. A szemet két - az egér számára érzékelhetetlen fényű - infravörös LED világítja meg, lehetővé téve a zavartalan vizuális stimulációt.
A pupillakövető rendszer összeállítását követően azt mind egérszem modellen, mind élő egereken teszteltem. A szoftver minden esetben megfelelően érzékelte a pupillát, követte elmozdulását és méretének változását. Az elrendezést egy dikroikus tükörrel kiegészítve a pupillakövetés és a vizuális információk vetítése egyidejűleg megvalósítható. Ezek alapján a megvalósított pupillakövető rendszer alkalmas arra, hogy a továbbiakban a virtuális valóság vetítőrendszerbe beépítésre kerüljön.
[1] E. D. Guestrin és M. Eizenman, „General Theory of Remote Gaze Estimation Using the Pupil Center and Corneal Reflections”, IEEE Trans. Biomed. Eng., köt. 53, sz. 6, o. 1124–1133, jún. 2006, doi: 10.1109/TBME.2005.863952.

